钦定古今图书集成/理学汇编/文学典/第127卷 > 《文艺传序》金·史
## 钦定古今图书集成/理学汇编/文学典/第127卷 > 《文艺传序》金·史

金初未有文字，世祖以来，渐立条教。太祖既兴，得辽
旧人用之，使介往复，其言已文。太宗继统，乃行选举
之法。及伐宋，取汴，《经籍图》，宋士多归之熙宗，款谒先
圣，北面如弟子礼。世宗、章宗之世，儒风丕变，庠序日
盛，士繇科第位至宰辅者接踵。当时儒者虽无专门
名家之学，然而朝廷典策，邻国书命，粲然有可观者
矣。金用武得国，无以异于辽，而一代制作能自树立。
唐宋之间有非辽世所及，以文而不以武也。《传》曰：“言
之不文，行之不远。”文治有补于人之家国，岂一日之
效哉？作《文艺传》。